VEGA præsenterer  
**Soleima drysser nye popperler udover VEGA***Soleima har det seneste halvandet år været i studiet og fokuseret på at skrive ny musik. Hun er nu klar til at charmere Lille VEGA den 2. april med sine velskrevne pophits.*

Den danske sangerinde udgav i sommeren 2019 de to singler ”STFU” og ”Cheers for the Tears”, og spillede et par udvalgte festivaler bl.a. Smukfest, Distortion Ø og Hej Søster. Her fik publikum en lækker smagsprøve på, hvad der er i pop-støbeskeen hos Soleima.

Herhjemme har hun for alvor etableret sig med mini-albummet *No. 14*, som indeholder eklektiske popskæringer, der befinder sig i grænselandet mellem melankoli og håb. Selvom Soleima til tider behandler tunge emner i sit tekstunivers, så leveres de i en solskinsmættet popform med sangerindens meget særegne stemme som omdrejningspunkt.

På albummet har hun via en internetforbindelse arbejdet intensivt sammen med en række udenlandske producere. Musikken fra hjemmestudiet i København røg på en virtuel rejse til London og Los Angeles og udviklede sig på tværs af landegrænser til de særegne popsange.

Hitsingler som ”Breathe”, ”Paper”, ”Cracks” og ”Low Life” har fået heftig radio airplay. I 2018 vandt hun P3 Gulds Talentpris. Udlandet har også fået øjnene op for den fremadstormende sangskriver, der har modtaget anerkendelse fra etablerede medier som BBC Radio 1, Noisey og I.D Magazin.

Bag navnet gemmer sig Sarah Mariegaard. Hun forlod for nogle år siden den århusianske hiphopgruppe Flødeklinikken for at lave musik i eget navn.

**Fakta om koncerten**Soleima (DK)  
Torsdag den 2. april, 2019 kl 21.00  
Lille VEGA, Enghavevej 40, 1674 København V  
Billetpris 180 kr. + gebyr  
Billetsalget starter i dag via vega.dk og Ticketmaster.